A Profi Liga bevezetése után a másodosztályba kaptak besorolást, ahol az 1927-ben megszerzett második hellyel és egy sikeres osztályozóval már sikerült is kvalifikálniuk magukat a legjobb magyar egyesületek közé. A kezdeti évben kissé visszafogottabban szerepeltek (11. hely), de ezután felzárkóztak a három nagy fővárosi klub: a Ferencváros, a Hungária illetve az Újpest mögé és többnyire a vidéki profi klubok elé. Az &lt;a href="1929%E2%80%931930-as%20magyar%20labdar%C3%BAg%C3%B3-bajnoks%C3%A1g%20%28els%C5%91%20oszt%C3%A1ly%29"&gt;1929/30&lt;/a&gt;-as év lett a csapat legsikeresebb esztendeje, a bajnokságban ugyan csak 5. lett a gárda, de elhódították ellenben a Magyar Kupát (Bocskai FC – Szegedi Bástya 5-1), mely vidéki alakulatnak addig egyszer sem sikerült. 1931-ben indulhattak elsőnek a népszerű Közép-európai kupában, de ott a későbbi győztes First Vienna simán (0-3, 0-4) búcsúztatta őket. A bajnokságban a legjobb helyezésük egy 3. hely volt az 1933–34 bajnoki idényben, mellyel megtörték az évek óta dobogón lévő három fővárosi nagy hegemóniáját és erre a profi évek alatt egyetlen más honi csapat sem volt képes, ráadásul ez volt az első alkalom hogy vidéki csapat dobogóra állhatott. Az 1934-es VB-re öt játékost adtak a magyar válogatottnak, de ezután leáldozóban volt a csapat szereplése. 1934-ben a KK sorozatában is szerepeltek újra, de a későbbi győztes Bologna ellen búcsúzni kényszerültek. A debreceni visszavágó érdekessége volt, hogy ekkor adták át a Nagyerdei Stadiont labdarúgó meccsen is. A KK találkozóra 1934. június 26-án került sor néző előtt, ahol az olaszországi 2-0-s vereség után a Nagyerdőn csak 2-1-re sikerült nyerni.